આ પત્રિકાથી કેવાં આદર્શો અને સર્વગ્રાહી શબ્દકોશની તેમની તમન્ના હતી તેનો સ્પષ્ટ ખ્યાલ મળી રહે છે. આ પત્રિકા શહેરે-શહેરે અને ગામડે-ગામડે હજારોની સંખ્યામાં ઘરે ઘરે વહેંચવામાં આવી હતી. ભગવદ્ગોમંડલની કચેરીની સ્થાપના બાદ કોશ માટે દરેક દિશામાં પ્રયત્નો કરવામાં આવ્યા હતા. તે સમયે વિદ્યમાન કવિઓ, લેખકો, પ્રાધ્યાપકો, ભાષાનિષ્ણાતો, જુદાં જુદાં ક્ષેત્રના નિષ્ણાતો, અભ્યાસીઓનો સંપર્ક સાધવામાં આવ્યો હતો અને કોશના વિવિધ પાસાંઓ અંગે તેમના પાસેથી સૂચનો મેળવવામાં આવ્યાં હતાં. સેંકડો અંગ્રેજી-ગુજરાતી પુસ્તકો, સંદર્ભગ્રંથો, સામયિકો, વર્તમાનપત્રો, ધર્મગ્રંથો વગેરેમાંથી શબ્દો, વર્ણનો, દંતકથાઓ, અવતરણો, આંકડાકીય માહિતી ઈત્યાદિ વીણી વીણીને એકઠી કરવામાં આવી હતી. આવા સજ્જડ પ્રયત્નો છતાં મહારાજાનું સ્વપ્ન કચેરીની સ્થાપના બાદ સોળ વર્ષે અને તેમણે પ્રથમ નિર્ધાર (૧૯૧૫)કર્યો ત્યાર બાદ ૨૯ વર્ષે સાકાર થયું. ભગવદ્ગોમંડલનો પ્રથમ ભાગ ઓગષ્ટ ૧૯૪૪માં મુદ્રિત સ્વરૂપે પ્રસિદ્ધ થયો. કોશના નવે નવ ભાગની હસ્તપ્રત તૈયાર હતી અને એક બાદ એક તેના મુદ્રણ અને પ્રસિદ્ધિની યોજના હતી. પરંતુ આ યોજના સાથે સંકળાયેલ તેમજ આ ઉપક્રમથી જાણકાર હરેકને રંજ એ બાબતનો થયો કે પ્રથમ ભાગનું મુદ્રણ પતે તે પહેલાં તેઓ કૈલાસવાસી થયા. પહેલા ભાગનું મુદ્રણ મહારાજાની હયાતીમાં જ શરૂ થઈ ગયું હતું અને મહારાજા પોતે પણ તેનાં પ્રૂફ તપાસતા હતા. તેમના પછી ગાદીનશીન થનાર તેમના પુત્ર મહારાજા ભોજરાજસિંહજીએ અન્ય ભાગોનું મુદ્રણ ક્રમશ: હાથ પર લેવાય અને ચાલુ રહે તેની ખાસ કાળજી લીધી. પિતાને તેથી મોટા શ્રદ્ધાંજલિ શી હોઈ શકે! પરંતુ બધા ભાગ પ્રસિદ્ધ થાય તે પહેલાં ભારત સ્વતંત્ર થયું અને ગોંડલ જેવાં દેશી રાજ્યો જે તે પ્રાંતમાં ભળી ગયાં અથવા એક જ વિસ્તારમાં આવેલ નાનાં નાનાં દેશી રાજ્યો એકત્ર કરી નવું રાજ્ય સ્થાપવામાં આવ્યું. સૌરાષ્ટ્રમાં આવેલાં દેશી રાજ્યોનું નવું રાજ્ય "સૌરાષ્ટ્ર" સ્થપાયું અને 'ગોંડલ' સ્વતંત્ર રાજ મટી સૌરાષ્ટ્ર રાજ્યનો ભાગ બન્યું. સૌરાષ્ટ્ર રાજ્યમાં પણ શબ્દકોશનું મુદ્રણ અને પ્રસિદ્ધિ ચાલુ રહ્યાં. છેલ્લો અને નવમો ભાગ માર્ચ ૧૯૫૫માં પ્રસિદ્ધ થયો. આવા મોટા ઉપક્રમની પૂર્ણાહુતિ દ્વારકાધીશ પૂજ્ય શંકરાચાર્યજીના હસ્તે નવમા ભાગના પૂજનથી કરવામાં આવી.